Aangesien dit seker taamlik vreemd lyk dat 'n sendingwerkster 'n boekie oor die kontrakstelsel skryf, wil ek die volgende as verklaring gee: Alhoewel ek tydens my 25-jarige verblyf in Suidwes-Afrika heelwat kennis van die lewe van die kontrakarbeiders gekry het en ook soms kans gehad het om die Evangelie aan hulle te verkondig, het ek nooit gedink om dieper in die saak in te gaan nie. Skynbaar volkome toevallig - toe 'n kollega geweier het - is ek gevra om 'n referaat te lewer in die Sinode van die Evangeliese Lutherse Kerk in Suidwes-Afrika (Rynse Sendingkerk) wat aan die einde van Junie 1970 op Otjimbingwe gehou is. Die gegewe tema was 'Die Pligte van die Kerk i. v. m. die familielewe van die trekarbeiders'.
As gevolg van die werk in die Teologiese Seminarie en my langverlof was die skryfwerk tot die begin van die jaar 1972 uitgestel. Die onlangse gebeurtenisse (omtrent 13000 kontrak-Owambos het in Desember 1971 in verskillende plekke in Suid-wes-Afrika begin staak as protes teen die kontrakstelsel) het die probleem van die kontrakstelsel nog meer aktueel gemaak. Dit het duidelik geword dat die boekie in 'n vinniger tempo moes geskryf word as wat oorspronklik beplan was en dat sommige nuwe aspekte by die oorspronklike tema gevoeg moes word.